Motšweletši wa Ngwaga wa 2010 - Profense ya Freistata e thopa sefoka gape!
Mengwageng ye mmalwa ye e fetilego go be go na le phadišano ya segwera gare ga diprofense tše pedi tše bohlokwa tše di tšweletšago mabele, e lego Freistata le Leboa-Bodikela.
Bjalo ka ge re bona, mo lebakeng la 2002 - 2010 bafenyi ba bahlano e be e le ba profense ya Leboa-Bodikela mola ba bane e be e le ba Freistata. Išago e tlo ba ngwaga wo bohlokwa wo o tlogo bontšha profense ye e hlagišago batšweletši ba ba phalago ba bangwe!
William Matasane ke mofenyi wa nnete wa ngwaga wo. Monna yo o kgethile temo go ba boiphedišo bja gagwe, mme o atlegile kudu. Bjalo ka moo re šetšego re boletše ditaodišwaneng tše di fetilego, William o tšweletša lehea le sonoplomo le gona o na le mohlape wo mogolo wa dikgomo tša nama le ge e ka ba dinku di se kae. O itheketše polasa mme o hirile le naga ye nngwe gape go katološa mešomo ya gagwe. William ke monna yo a ineetšego ba lapa la gagwe le gona ke mongmodiro yo a hlokomelago badiredi ba gagwe gabotse - mofenyi wa makgonthe. Re mo lebogiša ka lethabo.